शूर्पनखा की नाक केवल प्रलय को रोकनेवाली ही नहीं, वह लोक और वेद की सीमा है। रामायण या राम के वचन लोक की मर्यादा को उतने स्थिर नहीं रखते, जितनी शूर्पनखा की नाक। शूर्पनखा की नाक कहती है कि अगर कुल को राम की कोपाग्नि से बचाना है तो शूर्पनखाओं पर काबू रखो। धर्म, विज्ञान, संस्कृति और वैभव की रक्षा करनी है, तो शूर्पनखा की नाक न कटने दो, और यह भी कि अगर कोई पर-पुरुष तुम्हारी बहन की नाक बरबस काट लेता है तो उसके सामान की रक्षा के लिए सब कुछ स्वाहा कर दो। आप पूछेंगे कि हमने शूर्पनखा की नाक पर यह लेख क्यों लिखा? तो हम अत्यंत विनम्रता से आपको उत्तर देंगे कि हमने शूर्पनखा की नाक पर कलम चलाकर उन सबकी नाक काट ली है, जो अब तक इस महान वर्ण्य-विषय को भूले हुए थे। साहित्य की उपेक्षिता उर्मिला और यशोधरा नहीं, शूर्पनखा की नाक भी है।